Președintele rus Vladimir Putin s-a adresat rușilor la 19 ore după atacul terorist. Liderul de la Kremlin a anunțat că duminică, 24 martie, va fi doliu național în Federația Rusă și că toti vinovații pentru atacul terorist au fost prinși și vor fi pedepsiți, unii dintre ei încercând să fugă în Ucraina.
Președintele rus a calificat atacul asupra sălii de concerte drept un "act terorist barbar". "Dușmanii noștri nu ne vor diviza", a mai spus el.
"Infractori cu sânge rece și intenționat și-au propus să ucidă, să-i împuște pe cetățenii noștri, copiii noștri, așa cum naziștii au comis cândva masacre în teritoriile ocupate, ei plănuiau să organizeze un spectacol de execuție, un act sângeros de intimidare ", a spus președintele Rusiei.
"Organizatorii atacului terorist pregăteau o execuție demonstrativă și un act sângeros de intimidare. Federația Rusă îi va identifica și pedepsi pe toți cei care au pregătit atacul terorist. Pe teroriști îi așteaptă doar pedeapsa și uitarea; ei nu au niciun viitor.
Liderul de la Kremlin a mai spus că toți cei patru autori ai atacului terorist au fost găsiți și reținuți. Potrivit președintelui rus, suspecții au încercat să evadeze și se îndreptau spre Ucraina. Putin susține că partea ucraineană "pregătea o fereastră" pentru ca suspecții de atac terorist să poată trece granița de stat.
Putin a adăugat că Rusia "va identifica și va pedepsi pe toți cei care se află în spatele teroriștilor".
Datoria comună a rușilor este acum de a fi împreună ca unul singur, și așa va fi. Nimeni nu poate zdruncina unitatea cetățenilor ruși.
Rusia a devenit întotdeauna și mai puternică în timpul celor mai dificile încercări, și așa va fi și acum. Nimeni nu va putea să semene semințe otrăvitoare de discordie sau panică și în Rusia
Serviciile de informații rusești lucrează pentru a identifica complicii teroriștilor", a mai spus Putin.
Publicațiile ruse loiale au primit instrucțiuni de la Administrația Prezidențială Rusă pentru a sublinia posibile "urme ucrainene" în informațiile pe care le dau publicității despre atacul terorist din sala de spectacole Crocus de lângă Moscova.
Despre acest lucru a aflat publicația independentă rusă Meduza de la un angajat al din mass-media rusă de stat. O altă sursă, un angajat al unei publicații loiale Kremlinului, a confirmat această informație.
Informații despre o posibilă "urmă ucraineană" în cazul atacului terorist de la Crocus au fost difuzate de FSB în dimineața zilei de 23 martie. Agenția a spus că, după comiterea crimei, cei patru suspecți plănuiau să treacă granița ruso-ucraineană și "aveau contacte relevante pe partea ucraineană". Ei au fost reținuți, după cum a raportat FSB, în noaptea de 23 martie în regiunea Briansk, în drum spre graniță.
Încă din 22 martie, Ministerul de Externe ucrainean a respins categoric acuzațiile făcute de oficialii ruși după atacul terorist conform cărora Kievul ar fi fost implicat în atacul armat și incendiul de la sala Crocus. "Considerăm astfel de acuzații ca fiind o provocare planificată a Kremlinului", a spus ministerul.
Kievul a negat din nou sâmbătă orice legătură cu atacul mortal de vineri din apropiere de Moscova, soldat cu cel puţin 143 morţi şi revendicat de gruparea jihadistă Statul Islamic (SI), după ce serviciile speciale ruse au susţinut că atacatorii aveau contacte în Ucraina şi încercau să fugă acolo când au fost arestaţi.
"Ne-am aşteptat ca versiunea oficialilor ruşi să fie «pista ucraineană»", a scris consilierul prezidenţial ucrainean Mihailo Podoliak pe reţeaua de socializare X.
"Declaraţiile serviciilor speciale ruse cu privire la Ucraina sunt absolut de neconceput şi absurde. Ucraina nu are nicio legătură cu incidentul", a precizat el.